太清宫观紫极舞赋（以大乐与天地同和为韵）
李绛 (Tang)
开元中。赐海内以正朔。示天下以礼乐。舞紫极于宫庭。飨元元于云幄。乃树以旌旃。设以宫悬。由中出以表静。用上荐于告虔。盛德之容。昭之于行缀。至和之节。奉之以周旋。激乎流音之下。存乎大乐之先。八佾以敷。肃然舞于清庙。九奏之作。杳若享乎钧天。如是则文始不得盛于汉日。大章未可比于尧年。振万古而独出。岂百王之相沿。洎乎秉翟而叙。候乐以举。协黄钟。歌大吕。乍阳开于箫管。忽阴闭于祝敔。淹速以度。正直是与。若中止而离立。复徐动而进旅。和之感物。应鸟兽以跄跄。礼以成文。垂衣裳之楚楚。由是俾有司夙夜在公。候吉日鼓钟于宫。方将万舞。爰节八风。于以易其俗。于以告厥功。因乎所自。制在其中。申敬也其恭翼翼。宣滞也其乐融融。齐无声于合莫。感有情而统同。则其业之所肄。习之则利。作兹新乐。著为故事。享当其时。舞于此地。退而成列。周庙之干戚以陈。折而复旋。鲁宫之羽籥斯备。美乎冠之象以峨峨。舞其容以傞傞。合九变之节。动四气之和。散元风以条畅。洽皇化之宏多。是时也。天地泰。人神会。舞有容。歌无外。故曰作乐以象德。有功而可大。